CELEX: 32020D0152
Language: lv
Date: 2020-02-03 00:00:00
Title: Komisijas Īstenošanas lēmums (ES) 2020/152 (2020. gada 3. februāris), ar ko atbilstīgi Regulas (EK) Nr. 1107/2009 53. panta 1. punktam Rumānijai aizliedz atkārtoti piešķirt atļaujas augu aizsardzības līdzekļiem, kuri satur darbīgo vielu klotianidīnu vai imidakloprīdu, lietošanai attiecībā uz Brassica napus pret Phyllotreta spp. vai Psylliodes spp. (izziņots ar dokumenta numuru C(2020) 458) (Dokuments attiecas uz EEZ) (Autentisks ir tikai teksts rumāņu valodā)

5.2.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 33/16
               
            
         KOMISIJAS ĪSTENOŠANAS LĒMUMS (ES) 2020/152
         (2020. gada 3. februāris),
         ar ko atbilstīgi Regulas (EK) Nr. 1107/2009 53. panta 1. punktam Rumānijai aizliedz atkārtoti piešķirt atļaujas augu aizsardzības līdzekļiem, kuri satur darbīgo vielu klotianidīnu vai imidakloprīdu, lietošanai attiecībā uz Brassica napus pret Phyllotreta spp. vai Psylliodes spp.
         (izziņots ar dokumenta numuru C(2020) 458)
         (Dokuments attiecas uz EEZ)
         (Autentisks ir tikai teksts rumāņu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 53. panta 3. punkta a) apakšpunktu,
         tā kā:
         
                     (1)
                  
                  
                     Ar Komisijas Īstenošanas regulu (ES) Nr. 485/2013 (2) tika grozīti apstiprināšanas nosacījumi darbīgajām vielām tiametoksāmam, klotianidīnam un imidakloprīdam, kuras pieder neonikotinoīdu grupai. Ar minētās regulas 2. pantu tiek aizliegta tādu konkrētu kultūraugu sēklu pārdošana un izmantošana, kuras apstrādātas ar augu aizsardzības līdzekļiem, kas satur šīs darbīgās vielas, izņemot siltumnīcās izmantojamās sēklas. Tāpēc dalībvalstīm bija jāgroza vai jāatsauc spēkā esošās atļaujas augu aizsardzības līdzekļiem, kas satur šīs darbīgās vielas.
                  
               
                     (2)
                  
                  
                     Kopš 2014. gada 28. februāra Rumānija, pamatojoties uz atkāpi, kas Regulas (EK) Nr. 1107/2009 53. panta 1. punktā paredzēta ārkārtas situācijām, ir atkārtoti piešķīrusi ārkārtas atļaujas, kas aptver tādu sēklu apstrādi, pārdošanu un sēšanu, kuras apstrādātas ar augu aizsardzības līdzekļiem, kuru sastāvā ir minētās darbīgās vielas. Komisija un pārējās dalībvalstis tika pienācīgi informētas par šīm ārkārtas atļaujām.
                  
               
                     (3)
                  
                  
                     2017. gada 20. martā Rumānija paziņoja Komisijai par četrām ārkārtas atļaujām, kas no 2017. gada 1. februāra līdz 2017. gada 16. maijam bija spēkā attiecībā uz augu aizsardzības līdzekļiem, kas satur darbīgās vielas imidakloprīdu (NUPRID AL 600 FS un Seedoprid 600 FS), tiametoksāmu (Cruiser 350 FS) un klotianidīnu (PONCHO 600 FS), lietošanai gan attiecībā uz Helianthus annuus, gan attiecībā uz Zea mays pret Agriotes spp. un Tanymecus dilaticollis. 2017. gada 13. septembrī Rumānija paziņoja Komisijai par divām ārkārtas atļaujām, kas no 2017. gada 21. jūlija līdz 2017. gada 16. oktobrim bija spēkā attiecībā uz augu aizsardzības līdzekļiem, kuri satur darbīgās vielas imidakloprīdu (NUPRID AL 600 FS) un klotianidīnu (MODESTO 480 FS), lietošanai attiecībā uz Brassica napus pret Phyllotreta spp. un Psylliodes spp.
                  
               
                     (4)
                  
                  
                     2017. gada 15. septembrī saskaņā ar Regulas (EK) Nr. 1107/2009 53. panta 2. punktu Komisija lūdza Eiropas Pārtikas nekaitīguma iestādi (“Iestāde”) novērtēt vairāku dalībvalstu, tostarp Rumānijas, ārkārtas atļaujas augu aizsardzības līdzekļiem, kas satur darbīgās vielas klotianidīnu, imidakloprīdu un tiametoksāmu, lietojumiem, kas vairs nav atļauti saskaņā ar Īstenošanas regulu (ES) Nr. 485/2013, ņemot vērā ārkārtas atļauju piešķiršanas nosacījumus, kas paredzēti Regulas (EK) Nr. 1107/2009 53. panta 1. punktā.
                  
               
                     (5)
                  
                  
                     2018. gada 18. maijā Rumānija atkal paziņoja par ārkārtas atļaujām darbīgās vielas klotianidīnu un imidakloprīdu saturošajiem augu aizsardzības līdzekļiem MODESTO 480 FS un NUPRID AL 600 FS, kuras aptver sēklu apstrādi un apstrādātu sēklu sēšanu, šo produktu lietošanai attiecībā uz Brassica napus var. napobrassica pret Phyllotreta spp. un Psylliodes spp.
                  
               
                     (6)
                  
                  
                     Attiecībā uz trijām darbīgajām vielām ar Komisijas Īstenošanas regulām (ES) 2018/783 (3), (ES) 2018/784 (4) un (ES) 2018/785 (5) tika apstiprināti ierobežojumi, kas noteikti ar Īstenošanas regulu (ES) Nr. 485/2013. Šīs regulas papildus ierobežo tādu augu aizsardzības līdzekļu lietošanu, kas satur darbīgās vielas imidakloprīdu, klotianidīnu un tiametoksāmu, pieļaujot atļaujas, kas aptver tikai lietojumus par insekticīdiem pastāvīgās siltumnīcās vai tādu sēklu apstrādi, kuras paredzēts izmantot tikai pastāvīgās siltumnīcās. Turklāt rezultātā izaudzētajiem kultūraugiem ir jāpaliek pastāvīgās siltumnīcās visā to dzīves ciklā.
                  
               
                     (7)
                  
                  
                     Tehniskajā ziņojumā, kas sagatavots pēc Komisijas pieprasījuma, minēts 4. apsvērumā un publicēts 2018. gada 21. jūnijā (6), attiecībā uz sešām kultūraugu/kaitīgo organismu kombinācijām, kurām Rumānija ir sniegusi ārkārtas atļauju, Iestāde secināja, ka attiecībā uz trim kultūraugu / kaitīgo organismu kombinācijām ir produkts, kas satur alternatīvu darbīgo vielu, kura ir atļauta tādam pašam lietojuma veidam, proti, Brassica napus / Phyllotreta atra., Brassica napus / Psylliodes chrysocephala un Zea mays / Tanymecus dilaticollis. Tomēr neskatoties uz to, četri produkti aptvēra ne tikai Zea mays / Tanymecus dilaticollis, kurai bija alternatīva metode, bet vienlaikus tika lietoti, lai aptvertu citas kultūraugu/kaitīgo organismu kombinācijas, proti, Zea mays / Agriotes spp., Helianthus annuus / Agriotes spp. un Helianthus annuus / Tanymecus dilaticollis, kam nav pieejams neviens produkts, kas satur alternatīvu vielu.
                  
               
                     (8)
                  
                  
                     Tāpēc, pamatojoties uz Iestādes veikto novērtējumu, Komisija uzskata, ka Rumānija nav izpildījusi Regulas (EK) Nr. 1107/2009 53. panta 1. punktā paredzētos nosacījumus attiecībā uz atļaujām darbīgo vielu klotianidīnu saturošo MODESTO 480 FS un darbīgo vielu imidakloprīdu saturošo NUPRID AL 600 FS izmantot attiecībā uz kultūraugu/kaitīgo organismu kombinācijām Brassica napus / Phyllotreta spp. un Brassica napus / Psylliodes spp., jo šīs ārkārtas atļaujas attiecas uz tādu kultūraugu/kaitīgo organismu kombināciju, kam ir atļauts cits produkts, kas satur alternatīvu darbīgo vielu ar tādu pašu iedarbības veidu. Produkti, kas aptver Zea mays / Tanymecus dilaticollis, kurai tika atļauts cits produkts, kas satur alternatīvu darbīgo vielu ar tādu pašu iedarbības veidu, aptvēra arī citu tam pašam kultūraugam kaitīgo organismu, kura apkarošanai nebija pieejamas nekādas alternatīvas, un tādēļ Komisija uzskata, ka šo produktu lietojums ir pieņemams attiecībā uz Zea mays, jo vairāku augu aizsardzības līdzekļu lietojumu vienam un tam pašam kultūraugam pret dažādiem kaitīgajiem organismiem nevajadzētu veicināt, ja vien ir iespējams no tā izvairīties.
                  
               
                     (9)
                  
                  
                     Tāpēc ar 2018. gada 16. jūlija vēstuli Komisija pieprasīja Rumānijai apstiprināt, ka tā vairs nepiešķirs ārkārtas atļaujas augu aizsardzības līdzekļiem MODESTO 480 FS, kas satur darbīgo vielu klotianidīnu, un NUPRID AL 600 FS, kas satur darbīgo vielu imidakloprīdu, lietošanai attiecībā uz kultūraugu / kaitīgo organismu kombinācijām Brassica napus/Phyllotreta spp. un Brassica napus / Psylliodes spp.. Rumānija 2018. gada 18. septembra atbildē pauda viedokli, ka attiecīgās ārkārtas atļaujas ir pamatotas.
                  
               
                     (10)
                  
                  
                     Komisija uzskata par vajadzīgu pieņemt lēmumu, ka Rumānija nedrīkst atkārtoti piešķirt ārkārtas atļaujas augu aizsardzības līdzekļiem, kas satur darbīgo vielu klotianidīnu un/vai imidakloprīdu, lietošanai attiecībā uz kultūraugu / kaitīgo organismu kombinācijām Brassica napus / Phyllotreta spp. vai Brassica napus / Psylliodes spp..
                  
               
                     (11)
                  
                  
                     Augu, dzīvnieku, pārtikas aprites un dzīvnieku barības pastāvīgā komiteja tās priekšsēdētāja noteiktajā termiņā atzinumu nav sniegusi. Tika uzskatīts, ka ir nepieciešams īstenošanas akts, un priekšsēdētājs iesniedza īstenošanas akta projektu turpmākai apspriešanai pārsūdzības komitejā. Pārsūdzības komiteja nesniedza atzinumu,
                  
               IR PIEŅĒMUSI ŠO LĒMUMU.
         
            1. pants
            Rumānija nedrīkst saskaņā ar Regulas (EK) Nr. 1107/2009 53. panta 1. punktu atkārtoti piešķirt atļaujas augu aizsardzības līdzekļiem, kas satur darbīgās vielas klotianidīnu vai imidakloprīdu, lietošanai attiecībā uz Brassica napus pret kaitīgajiem organismiem Phyllotreta spp. vai Psylliodes spp.
         
         
            2. pants
            Šis lēmums ir adresēts Rumānijai.
         
         
            Briselē, 2020. gada 3. februārī
            
               
                  Komisijas vārdā –
               
               Stella KYRIAKIDES
               
                  Komisijas locekle
               
            
         
         
            (1)  OV L 309, 24.11.2009., 1. lpp.
         
         
            (2)  Komisijas 2013. gada 24. maija Īstenošanas regula (ES) Nr. 485/2013, ar ko groza Īstenošanas regulu (ES) Nr. 540/2011 attiecībā uz darbīgo vielu klotianidīna, tiametoksāma un imidakloprīda apstiprināšanas nosacījumiem un tādu sēklu izmantošanas un tirdzniecības aizliegšanu, kuras apstrādātas ar augu aizsardzības līdzekļiem, kas satur minētās darbīgās vielas (OV L 139, 25.5.2013., 12. lpp.).
         
            (3)  Komisijas 2018. gada 29. maija Īstenošanas regula (ES) 2018/783, ar ko attiecībā uz darbīgās vielas imidakloprīda apstiprināšanas nosacījumiem groza Īstenošanas regulu (ES) Nr. 540/2011 (OV L 132, 30.5.2018., 31. lpp.).
         
            (4)  Komisijas 2018. gada 29. maija Īstenošanas regula (ES) 2018/784, ar ko attiecībā uz darbīgās vielas klotianidīna apstiprināšanas nosacījumiem groza Īstenošanas regulu (ES) Nr. 540/2011 (OV L 132, 30.5.2018., 35. lpp.).
         
            (5)  Komisijas 2018. gada 29. maija Īstenošanas regula (ES) 2018/785, ar ko attiecībā uz darbīgās vielas tiametoksāma apstiprināšanas nosacījumiem groza Īstenošanas regulu (ES) Nr. 540/2011 (OV L 132, 30.5.2018., 40. lpp.).
         
            (6)  EFSA papildu publikācija, 2018:EN-1416.